b'\n_START_ARTICLE_\nBM-21\n_START_SECTION_\nOpis\n_START_PARAGRAPH_\nVe\xc4\x8dcevni raketomet BM-21 122\xc2\xa0mm je bil v enote Rde\xc4\x8de armade prvi\xc4\x8d dodeljen leta 1963, da bi zamenjal zastareli 140\xc2\xa0mm sistem BM-14. Grad je sestavljen iz \xc5\xa1asije tovornjaka Ural-375D 6x6, na katerega je name\xc5\xa1\xc4\x8dena izstrelitvena plo\xc5\xa1\xc4\x8dad, na kateri je v eno enoto povezanih 40 izstrelitvenih cevi. Vozilo poganja vodno hlajeni bencinski motor V8 s 180 KM. Dose\xc5\xbee hitrost 75\xc2\xa0km/h, bojni radij na cesti pa je do 750 kilometrov. Vozilo lahko brede do globine 1,5 m. Prva izpeljanka sistema, skupaj s podpornimi enotami (oskrbovalni tovornjak 9T254 s 60 raketami) se imenuje 9K51. Leta 1976 so BM-21 za\xc4\x8deli opremljati s podvozjem tovornjaka Ural-4320 6x6._NEWLINE_Posadka sistema \xc5\xa1teje pet \xc4\x8dlanov, ki lahko sistem za delovanje pripravijo v treh minutah. Rakete se lahko izstreljujejo le, ko so obrnjene stran od neza\xc5\xa1\xc4\x8ditene kabine, posadka pa jih izstreljuje iz kabine ali s pomo\xc4\x8djo komandne plo\xc5\xa1\xc4\x8de, ki je name\xc5\xa1\xc4\x8dena na 64 metrov dolg kabel. Rakete se lahko izstreljujejo posami\xc4\x8dno, v salvah z nekaj sekundnimi intervali ali vseh \xc5\xa1tirideset naenkrat. V zadnjem primeru sistem izstreli celoten lanser v nekaj manj kot 20 sekundah. Po izstrelitvi se BM-21 lahko umakne v dveh minutah, ponovno poljnenje cevi pa poteka ro\xc4\x8dno in traja okoli 10 minut._NEWLINE_2,87 metrska raketa, kalibra 122\xc2\xa0mm se stabilizira s pomo\xc4\x8djo vrtenja okoli lastne osi, za kar poskrbijo o\xc5\xbeljebljene izstrelitvene cevi. Za dodatno stabilizacijo so na zadnjem delu posamezne rakete name\xc5\xa1\xc4\x8dena posebna zlo\xc5\xbeljiva krilca, ki se razprejo takoj, ko raketa zapusti cev. Rakete z razpr\xc5\xa1ljivimi visokoeksplozivnimi (HEAT), za\xc5\xbeigalnimi in kemi\xc4\x8dnimi bojnimi glavami imajo doseg do 20 kilometrov, novej\xc5\xa1e visokoeksplozivne bojne glave in kasetne rakete, ki prena\xc5\xa1ajo protipehotne ali protitankovkse mine pa imajo domet do 30 kilometrov. Te\xc5\xbea bojne glave se giblje okoli 20 kilogramov, te\xc5\xbea pa je odvisna od tipa._NEWLINE_Sistem je izjemno u\xc4\x8dinkovit zaradi relativne natan\xc4\x8dnosti in velike ognjene mo\xc4\x8di. Tudi velika hitrost izstreljevanja v na\xc4\x8dinu salvnega ognja je pomemben razlog, da je ta sistem tako priljubljen po svetu. Bataljon, sestavljen iz 18 sistemov BM-21 lahko namre\xc4\x8d v eni salvi na boji\xc5\xa1\xc4\x8de izstreli kar 720 raket in je zato primeren za artilerijsko pripravo terena, ni pa ta sistem primeren pri operacijah, ki zahtevajo natan\xc4\x8den ogenj._NEWLINE_Sistem uporablja ve\xc4\x8d kot 50 dr\xc5\xbeav, kar uvr\xc5\xa1\xc4\x8da ta sistem na sam vrh najbolj raz\xc5\xa1irjenih ve\xc4\x8dcevnih raketometov na svetu.'